
ҚАЗАҚСТАН РЕСПУБЛИКАСЫНЫҢ АТЫНАН 
ШЕШІМ

2025 жылғы 30 сәуір           №4712-26-00-2/875 іс		Ақтау қаласы

Маңғыстау облысының мамандандырылған  ауданаралық экономикалық соты құрамында: 
төрағалық етуші судья А.Т.Бекболатов, 
сот отырысының хатшысы С.Жұбан қатысуымен, 
ашық сот отырысында мобильді бейне байланыс арқылы қойылған талап бойынша электрондық азаматтық ісін қарады:

ТАЛАП ҚОЮШЫ: 
Маңғыстау облысының білім басқармасының Ақтау қаласы бойныша білім бөлімінің «№54 «Айналайын» бөбекжайы» жедел басқару құқығындағы мемлекеттік коммуналдық қазыналық кәсіпорны

ЖАУАПКЕР: 
Жеке кәсіпкер Чанбаева Жибек Тенгилбекқызы

ТАЛАП ҚОЮШЫНЫҢ ТАЛАПТАРЫ: 
мемлекеттік сатып алуға жосықсыз қатысушысы деп тану, 

СОТҚА ҚАТЫСҚАНДАР: 
талап қоюшы өкілі А.Нысамбаева, 
жауапкер өкілі С.Чанбаев,

СИПАТТАУ БӨЛІГІ:

Маңғыстау облысының білім басқармасының Ақтау қаласы бойынша білім бөлімінің «№54 «Айналайын» бөбекжайы» бөбекжайы жедел басқару құқығындағы мемлекеттік коммуналдық қазыналық кәсіпорны (бұдан әрі – талап қоюшы) Қазақстан Республикасы Білім және ғылым министрінің 2018 жылғы 31 қазандағы №598 бұйрығымен бекітілген Мемлекеттік орта, техникалық және кәсіптік, орта білімнен кейінгі білім беру ұйымдарында, қосымша білім беретін мектептен тыс ұйымдарда білім алушыларды тамақтандыруды ұйымдастыру, сондай-ақ мемлекеттік мектепке дейінгі ұйымдарда, жетім балалар мен ата-анасының қамқорлығынсыз қалған балаларға арналған білім беру ұйымдарында тәрбиеленетін және білім алатын балаларды тамақтандыруды қамтамасыз етуге байланысты тауарларды сатып алу қағидаларына (бұдан әрі – №598 Қағида) сәйкес азық-түлік өнімдерін сатып алу бойынша №15978917-1 конкурсының ұйымдастырушысы болып табылады.
«Aurum» жеке кәсіпкері аталған конкурсқа қатысуға өтінім ұсынған. Жұмыс тәжірибесін растау мақсатында «Aurum» жеке кәсіпкері 2020–2023 жылдар аралығына келесі шарттарды ұсынған: «Aurum» ЖК мен «Basbaev» ЖК арасында 5 қаңтар 2020 жылы жасалған №01 шарт; «Aurum» ЖК мен «Basbaev» ЖК арасында 5 қаңтар  2021 жылы жасалған №1 шарт; «Aurum» ЖК мен «Basbaev» ЖК арасында 5 қаңтар 2022 жылы жасалған №1 шарт; «Aurum» ЖК мен «Basbaev» ЖК арасында 5 қаңтар 2023 ж. жасалған №1 шарт; «Aurum» ЖК мен «Food service» ЖК арасында 8 қаңтар 2024 жылы жасалған №3 шарт.
Мемлекеттік e-license ақпараттық жүйесінің мәліметтеріне сәйкес ЖК «Aurum» мемлекеттік тіркеуі 2024 жылғы 26 қарашада №KZ51TWQ04439497 талонымен жүргізілген, ЖК «Basbaev» мемлекеттік тіркеуі 2021 жылғы 29 қарашада №KZ90TWQ01696411 талонымен жүргізілген.
2020–2023 жылдары ЖК «Aurum» жеке кәсіпкер ретінде тіркелмеген, бұл аталған кезеңде кәсіпкерлік қызметті заңды түрде жүзеге асыру, шарттар жасасу және осы субъектінің атынан мөр пайдалану мүмкіндігін жоққа шығарады. 5 қаңтар 2020 жылғы шарт «Basbaev» жекет кәсіпкерімен  оның мемлекеттік тіркелу күніне дейін 29 қараша 2021 жылы жасалған, бұл ұсынылған нысанда мұндай шарттың болуы мүмкін еместігін көрсетеді.
Аталған мән-жайлар жұмыс тәжірибесіне қатысты біліктілік талаптарын растау мақсатында конкурсқа ұсынылған өтінім құрамында жалған (дұрыс емес) ақпарат берілгенін дәлелдейді.
Талап қоюшы өкілі сот отырысында талапты қолдап, оны қанағаттандыруды сұрады.
Жауапкер өкілі сот отырысында кәсіпкерлік жұбайы атына тіркелгені, жұмысты жүргізетін өзі екені, 2020-2023 жылдары кәсіпкерлік жүргізілмегені, кейнірек жұмысты жаңғыртқаны, конкурсқа қатысу барысында құжаттарды дайындау барысында қателік кеткені туралы дәлелін келтіріп, талап қоюды қанағаттандандырудан бас тартуды сұрады. 

УӘЖДЕУ БӨЛІГІ:
[bookmark: _GoBack]
 	Қазақстан Республикасының 2024 жылғы 1 шілдедегі №106-VIII «Мемлекеттік сатып алу туралы» Заңының (бұдан әрі – Заң) 3-бабының 1) тармақшасына сәйкес, анық емес ақпарат – біліктілік талаптары және (немесе) конкурстық баға ұсынысына әсер ететін құжаттар бойынша әлеуетті өнім берушінің конкурсқа қатысуға арналған өтінімінде және растаушы құжаттарында қамтылған, сол сияқты шындыққа сай келмейтін жалған мәліметтер.
Заңның 11-бабының 1-тармағына сәйкес, анық емес ақпарат берген әлеуетті өнім берушілер осы Заңда белгіленген тәртіппен мемлекеттік сатып алуға жосықсыз қатысушылардың тізіліміне енгізіледі.
         Заңның 8-бабы 4-тармағының 1)-тармақшасына сәйкес, мемлекеттік сатып алуға жосықсыз қатысушылардың тізілімі анық емес ақпаратты берген әлеуетті өнім берушілердің тізбесін білдіреді.
Қазақстан Республикасы Жоғарғы Сотының 2022 жылғы 21 сәуірдегі №4 «Соттардың мемлекеттік сатып алу жөніндегі заңнаманы қолдануы туралы» нормативтік қаулысының 9-тармағына сәйкес, әлеуетті өнім беруші: 1) біліктілік талаптары бойынша; 2) конкурстық баға ұсынысына әсер ететін құжаттар бойынша анық емес ақпарат ұсынған кезде Заңның 11-бабы 1-тармағының негізінде мемлекеттік сатып алуға жосықсыз қатысушы деп танылуы мүмкін.
№598 Қағидалардың 180-тармағына сәйкес, біліктілік талаптары бойынша дұрыс емес ақпарат ұсыну немесе конкурсқа ұсынылған құжаттарда жалған мәліметтердің анықталуы жағдайында әлеуетті өнім беруші конкурсқа қатысуға жіберілмейді.
Іс материалдарына сәйкес, ЖК «Aurum» 2020–2023 жылдар аралығында жеке кәсіпкер ретінде тіркелмеген болған. Мемлекеттік e-license жүйесі бойынша «Aurum» ЖК тіркелуі тек 2024 жылғы 26 қарашада жүргізілгені анықталған. Демек, аталған кезеңде жасалған деп ұсынылған шарттар заңды тұрғыдан дұрыс болуы мүмкін емес.
Сонымен қатар, 5 қаңтар 2020 жылғы «Basbaev» жеке кәсіпкерімен  жасалды деп ұсынылған шарт «Basbaev» ЖК-нің мемлекеттік тіркелу күніне дейін — 29 қараша 2021 жылға дейін — жасалған. Бұл заңды тұлғаның тіркелуінен бұрын шарт жасалуы мүмкін еместігін және ұсынылған деректердің жалған екенін айқын дәлелдейді.
Аталған мән-жайлар жауапкердің конкурсқа қатысу барысында біліктілік талаптарын растау үшін анық емес ақпарат ұсынғанының айқын дәлелі болып табылады.
Осы мән-жайды жоққа шығаратын дәлелдемелерді жауапкер Қазақстан Республикасы Азаматтық процесстік кодексінің (әрі қарай – АПК) 72-бабына сай сотқа ұсынбады, бұл оның процессуалдық олқылығы болып табылады. Тараптардың қолында бар дәлелдемелерді сотқа ұсынбау осы дәлелдемелерді апелляциялық, кассациялық сатылардағы сотқа ұсыну мүмкіндігін жоққа шығарады (АПК-нің 73-бабының 1-бөлігі).
Жауапкердің мемлекеттік сатып алу конкурсына анық емес ақпарат беруі оған Заңның 8-бабы 4-тармағының 1)-тармақшасында көзделген салдарларға — жосықсыз өнім берушілер тізіліміне енгізілуге — алып соғады.
Істің мұндай тұрғысында, сот талап қоюшының жауапкер конкурста жоғары балл жинау үшін 2020 – 2024 жылдарда жеке кәсіпкерлікпен айналыспағанына қарамастан, шындыққа және әлеуетті өнім берушінің растаушы құжаттарына сай келмейтін мәлімет ұсынғанын көрсеткен уәжі өз дәлелін тапты деп есептейді
Жоғарыда баяндалған негіздерге байланысты және қолданыстағы заң талаптарына сәйкес, сот жауапкердің мемлекеттік сатып алу конкурсына анық емес ақпарат ұсынғанын, талап қоюшының Заңда белгіленген мерзімде сотқа жүгінгенін ескеріп, әділдік пен ақылға сыйымдылық өлшемшарттарын негізге ала отырып, талап қою қанағаттандырылуға жатады деген тұжырымға келеді.
Сонымен қатар АПК-нің 117-бабының талаптарына сай, талап қоюшы төлеуден босатылған мемлекеттік баж, мемлекет кірісіне шығыстарын төлеуден босатылмаған жауапкерден толық немесе талап қоюдың қанағаттандырылған бөлігіне пропорционалды өндіріліп алынады.
Сондықтан жауапкерден мемлекет пайдасына 2 163 теңге мемлекеттік баж салығы өндірілуге жатады.

ҚАРАР БӨЛІГІ:

АПК-нің 223-226, 229 – баптарын басшылыққа ала отырып, сот

ШЕШІМ ЕТТІ:

Талап қою – қанағаттандырылсын.
Жеке кәсіпкер Чанбаева Жибек Тенгилбекқызы мемлекеттік сатып алуға жосықсыз қатысушысы деп танылсын.
 Жеке кәсіпкер Чанбаева Жибек Тенгилбекқызы мемлекет пайдасына 2 163 (екі мың жүз алпыс үш) теңге мемлекеттік баж алымы өндірілсін.
Шешімге тараптар Қазақстан Республикасы Азаматтық процестік кодексінің 403, 404 баптарының талаптарына сақтай отырып, шешім түпкілікті нысанда шығарылған күннен бастап бір ай ішінде Маңғыстау облысының мамандандырылған ауданаралық экономикалық соты  арқылы Маңғыстау облыстық сотының  апелляциялық сот алқасына шағым және прокурор өтінішхат келтіруге құқылы.

Судья								А.Т.Бекболатов [image: ][image: ][image: ]

